open-index/open-wikipedia-markdown huggingface dataset:
לימבורגית

**לימבורגית** (**Limburgs**) היא שפה גרמאנית המורכבת מקבוצה של ניבים פרנקוניים המדוברת באזור לימבורג בקרבת הגבול המשולש בלגיה, הולנד וגרמניה (פרובינציית לימבורג ההולנדית, פרובינציית לימבורג הבלגית ומחוז לימבורג-ויילבורג הגרמני) ומכאן שמה. היא מוכרת כשפה אזורית (בהולנדית: Streektaal) בהולנד והיא מוגנת לפי חוק האיחוד האירופי. 

בגרמניה לימבורגית מוכרת כניב פרנקוני. בהולנד ובבלגיה, לעומת זאת, לימבורגית מוכרת כלא יותר מניב גרמני. השינוי הזה בין ההכרה של שפה זו נובע מההגדרה השונה של בלשנים בארצות השפלה ובגרמניה של מהו ניב לגרמנית ומהו ניב של שפה הקרובה לה.

לימבורגית מדוברת בפי כ-1,600,000 בארצות השפלה ועוד מאות אלפים בגרמניה, בהתאם לסיווג. דוברי הלימבורגית החיים בבלגיה מושפעים יותר מצרפתית לעומת דוברי הלימבורגית החיים בגרמניה או הולנד, אשר שפתם גרמאנית כמעט לחלוטין.

לימבורגית מראה סימנים להשפעה קלטית אשר מצוינת על ידי מספר מילים ממקור קלטי, אשר שונות ממילים בעלות אותן משמעות בניבים מערב-גרמניים. האזור בעבר יושב בידי קלטים.

## ניבים

* **לימבורגית הולנדית צפונית** (Noordnederlimburgs) היא ניב המדובר באזור פֶנְלוֹ שבהולנד.
* **לימבורגית מרכזית** (Centraalimburgs) היא ניב המדובר באזור מאסטריכט שבהולנד.
* **לימבורגית מזרחית** (Oostlimburgs) היא ניב המדובר בדרום לימבורג שבהולנד.
* **לימבורגית מערבית** (Westlimburgs) היא ניב המדובר באזור האסלט שבבלגיה.
* **לימבורגית עילית** (Opperlimburgs) היא ניב המדובר באזור אאכן שבגרמניה.

## קישורים חיצוניים

* מפה של ניבים לימבורגיים בהולנד

קטגוריה:שפות פרנקוניות תחתיות
חוק שימור החומר

**חוק שימור החומר** (מכונה גם **חוק שימור המסה**) הוא חוק שימור מקורב, הקובע כי במערכת סגורה, דהיינו מערכת שאינה מאפשרת כניסת או יציאת חומר, חומר אינו יכול להיווצר יש מאין או להיעלם, אלא רק לשנות צורה.

החוק נוסח לראשונה על ידי לבואזיה בן המאה ה-18, אם כי מדענים אחרים (כדוגמת לומונוסוב) הביעו אף הם רעיונות דומים מספר עשורים לפניו.

בתגובות כימיות, אפשר לנסח את החוק באופן סטויכיומטרי, כאמירה שמספר האטומים של כל יסוד במגיבים יהיה תמיד זהה למספר האטומים של אותו היסוד בתוצרי התגובה. 

חוק שימור החומר הוא מקרה פרטי של חוק שימור האנרגיה והוא תקף בכל המקרים בהם מסה איננה הופכת לאנרגיה או להפך, כפי שהדבר מתרחש בתגובות גרעיניות.

חוק שימור החומר הוא בעל יישומים רבים בכימיה, בתרמודינמיקה ובתחומים אחרים השייכים למכניקה הקלאסית.

מקרה נוסף שבו החוק אינו תקף הוא בתהליכים יחסותיים; כאשר עצמים נעים במהירויות המתקרבות למהירות האור, משתנה המסה שלהם בהשוואה למסת המנוחה.

## קישורים חיצוניים
* 
* 

שימור החומר
אורתוטיקה

ממוזער|ימין|חלקי עזרים רפואיים שונים מתחום האורטותיקה
**אורתוטיקה** הוא תחום פארא-רפואי העוסק בהתאמת עזרים חיצוניים אורתופדיים לחלקי הגוף השונים, התומכים או מתקנים אותם. באורתוטיקה נדרש ידע מתחומי הנדסת חומרים, אנטומיה ופסיכולוגיה.

באורתוטיקה מטופלים בעיקר אנשים שעברו שבץ, פגיעה בחוט השדרה, או סובלים משיתוק מוחין.

## קישורים חיצוניים

קטגוריה:טכנולוגיה רפואית
ע'ויר אבו שושה

**ע'ויר אבו שושה** (בערבית: **غوير ابو شوشة**) היה כפר ערבי, אשר שכן בקרבת קיבוץ גינוסר, כ-8 ק"מ צפונית לטבריה.
## שם ומיקום
הכפר נקרא על שמו של קדוש מוסלמי (אבו שושה, פירושו בעל הבלורית הפרועה) והוא שכן בחלקו התחתון של נחל צלמון, בראש גבעה קטנה שהשקיפה לעבר הכנרת, שני ק"מ ממערב לאגם ושמונה ק"מ מצפון לטבריה. מי מעיינות הנחל, בעיקר מעין עין רביד, (עין א-רובדייה בערבית) שימשו גם להפעלת טחנות קמח שעמדו בכפר.
## היסטוריה
השרידים הארכאולוגים במקום מותארכים לתקופה הצלבנית ול. הכפר היה שלוחה של היישוב הפורח בבקעת גינוסר (העיר מגדלא וסביבתה), שהיה מרכז משגשג של תעשיית הסוכר בתקופות הצלבנית והממלוכית, הודות לשפע המים והתנאים האקלימיים שהתאימו לגידול קנה הסוכר.

עם זאת אחר כך ניטש היישוב. בשנת 1838 מצא אדוארד רובינסון במקום שרידי בתי מגורים, הבנויים מאבנים וולקניות מחוספסות, שחלקן עדיין שימשו כמחסנים על ידי תושבי בקעת גינוסר. הוא גם דיווח כי במקום מבנה מקאם עם כיפה לבנה. בשנת 1851 לערך תיאר פליסיאן דה סוסי את הכפר כהרוס. בשנת 1875 ביקר ויקטור גרן בכפר וציין את המקאם לאבו שושה.

בשנת 1881, בסקר הקרן לחקר ארץ ישראל דווח כי הכפר מיושב על ידי 20 מוסלמים, בו בתי מגורים בנויים מבזלת, הממוקמים סביב טחנת קמח.

הכפר מוזכר בספרו של חובב ציון שמעון ברמן "מסעות שמעון" משנות ה-70 של המאה ה-19, לאחר שביקר במקום וביקש לרכוש אדמה להקמת מושבה יהודית. תושבי הכפר היו אריסים שעיבדו את קרקעות בקעת גינוסר עבור בעלי הקרקע, חלקם היו בדואים. חלק מהאדמות נמכרו לחברה להתיישבות יהודית פיק"א שמסרה את האדמות ב-1937 להקמת קיבוץ גינוסר. ב-24 באוקטובר 1939, עקב סגסוך על מי המעיינות באזור תקפו קבוצה של עשרה מאנשי גינוסר את הכפר אבו שושה, בה נפגעו שני תושבים. הבריטים פתחו בחקירה, חברי הקבוצה הועמדו למשפט ונדונו לתקופת מאסר שבין 3 ל-7 שנים.

בזמן המרד הערבי הגדול, בספטמבר 1938, ערך הצבא הבריטי פשיטה על הכפר ועצרו 92 תושבים.

על פי סקר הכפרים 1945 בארץ ישראל מספר התושבים המשוער היה 1,240 תושבים, יחד עם שער כפרי בקעת גינוסר שאדמותים השתרעו על 12,098 דונם.

במלחמת העצמאות, בינואר 1948 ערכה "ההגנה" פעולת תגמול בכפר ופוצצו מספר בתים. בעקבות נפילת טבריה באפריל 1948 שעוררה בהלה בקרב תושבי הכפרים באזור הכנרת, נמלטו גם תושבי הכפר קבוצת פליטים מן הכפר נמלטה בסוף אפריל לכפר ראמה.

מהכפר נותר מבנה מקאם ("קבר ש'ייח") ושרידי טחנות קמח.

## קישורים חיצוניים

## הערות שוליים

קטגוריה:יישובים על חופי הכנרת
קטגוריה:קהילות ויישובים ערביים שנחרבו במלחמת העצמאות
כדורגלן השנה בליגה האנגלית (התאחדות עיתונאי הכדורגל)

[שמאל|ממוזער|250px|זוכה התואר ב-2024, [פיל פודן]]
[שמאל|ממוזער|200px|זוכה התואר ב-2023, [ארלינג האלנד]]
[שמאל|ממוזער|200px|זוכה התואר ב-2021, [רובן דיאש]]
[שמאל|ממוזער|200px|זוכה התואר ב-2020, [ג'ורדן הנדרסון]]
[שמאל|ממוזער|200px|זוכה התואר ב-2019, [ראהים סטרלינג]]
[שמאל|ממוזער|200px|זוכה התואר ב-2018, [מוחמד סלאח]]
[שמאל|ממוזער|200px|זוכה התואר ב-2017, [אנגולו קאנטה]]
[שמאל|ממוזער|200px|זוכה התואר ב-2016, [ג'יימי ורדי]]
**כדורגלן השנה בליגה האנגלית** (באנגלית: **FWA Footballer of the Year**) הוא תואר המוענק מדי עונה (מאז שנת 1948) על ידי התאחדות עיתונאי הכדורגל האנגלית, לכדורגלן אשר נבחר לשחקן הטוב ביותר בפרמייר ליג.

היזמה להענקת הפרס הגיעה מצ'ארלי באקן, ובבחירת הזוכה משתתפים חברי התאחדות העיתונאים, אשר מונה כ-400 עיתונאי ספורט מכל רחבי אנגליה.

שיאן הזכיות בתואר הוא תיירי הנרי עם שלוש זכיות, והוא גם השחקן הראשון שזכה בתואר פעמיים ברציפות.

## הזוכים

## ראו גם
* כדורגלן השנה בליגה האנגלית (התאחדות שחקני הכדורגל)
* הכדורגלן הצעיר של השנה בליגה האנגלית

## קישורים חיצוניים

*
קטגוריה:אנגליה: כדורגל
אנגליה
פיקוח ילודה

**פיקוח ילודה** הוא פעילות למניעה של ילודה, כלומר צמצום מספר הלידות במשפחה או באוכלוסייה. פיקוח ילודה נעשה בדרכים רבות, אותן ניתן לחלק לפעולות שנעשות על ידי הפרט מרצונו, ופעולות שמתומרצות או נכפות ממסדית.

## מניעת ילודה על ידי הפרט
מניעת ילודה כוללת מגוון שיטות ואמצעים למניעת היריון ולהפסקת היריון. שיטות למניעת היריון הן הימנעות מקיום יחסי מין, שימוש באמצעי מניעה, עיקור וסירוס. ביצוע הפלה מלאכותית מיועד להפסקת היריון.

## פיקוח ילודה ממוסד

בתרבויות שונות ובתקופות היסטוריות שונות פיקוח הילודה ממוסד או מתומרץ על ידי חוקים, אידאולוגיות ודתות. פיקוח ילודה כזה יכול להתבצע בדרכים רבות וברמות שונות של התערבות בחיי הפרט. למשל:
* הסברה בחסות ממוסדת
* מתן תמריצים כספיים למשפחות אשר ממעטות בהבאת ילדים לעולם
* החלת קנסות על משפחות שהביאו מספר ילדים מעל למכסה המותרת (כדוגמת סין)
* הקניית ערכים תרבותיים או דתיים
* עיקור כפוי. עיקור כפוי בוצע למשל בארצות הברית ובשוודיה בתחילת המאה ה-20 בעקבות תפיסות אאוגניות וכן על ידי הנאצים.

## ראו גם
* הגבלת ילודה בסין
* מרגרט סנגר - אמריקנית שפעלה לפיתוח אמצעי מניעה ולהפצתם
* אנטי-נטליזם - עמדה פילוסופית המייחסת להולדה ערך שלילי.

## קישורים חיצוניים

* 
* 
* 
* 

*
קטגוריה:רבייה
קטגוריה:טכנולוגיה רפואית
קטגוריה:אתיקה רפואית
קטגוריה:חינוך מיני
קטגוריה:מדיניות ציבורית
אלמה שין

**אלמה שין**, שם העט של **לריסה ברני-שכטמן**, מתרגמת ספרות ישראלית, ובתו של הסופר האידי עלי שכטמן.

אלמה שין נולדה ב-1939 בקייב, בירת אוקראינה. את השכלתה הגבוהה רכשה בפקולטה לפיזיקה ומתמטיקה של המכון הפדגוגי בעיר ז'יטומיר שבאוקראינה, וגם במכון לפיזיקה תאורטית וניסיונית במוסקבה.

א. שין התחילה לעסוק בתרגום ספרותי מיידיש לרוסית בשנת 1996, לאחר פטירת אביה עלי שכטמן - הסופר הקלאסי היידישאי האחרון של המאה ה-20.
אלמה שין היא אמה של פרופסור איוה גלבוע-שכטמן, חוקרת באוניברסיטת בר-אילן ופסיכולוגית קלינית מומחית.

## התרגומים העיקריים
***סונטות** - קומץ סיפורים של עלי שכטמן, 2000, 197 עמודים.
***טבעות בנשמה** רומן אוטוביוגרפי של עלי שכטמן (ספרים 1&2), 2001, 440 עמודים.
***ערב** רומן אפי של עלי שכטמן (בשני כרכים), 2005, 1182 עמודים.
***שקיעה אחרונה** רומן של עלי שכטמן, 2008, 401 עמודים.
***טבעות בנשמה** רומן אוטוביוגרפי של עלי שכטמן (ספרים 3&4), 2012, 332 עמודים.
## גלריה

File:EREV I&II.jpg|ממוזער|שם הספר: ערב מחבר: עלי שכטמןשנה: 2005מתרגם: אלמה שין
File:RingenRU.jpg|ממוזער|שם הספר: טבעות בנשמה מחב: עלי שכטמןשנה: 2001,2008 מתרגם: אלמה שין


קטגוריה:מתרגמות ישראליות
קטגוריה:מתרגמים ישראלים
קטגוריה:שמות עט
קטגוריה:ישראליות ילידות ברית המועצות
קטגוריה:ישראלים ילידי ברית המועצות
קטגוריה:ישראליות שנולדו ב-1939
קטגוריה:ישראלים שנולדו ב-1939
לונדון (אונטריו)

**לונדון** (באנגלית: **London**) היא עיר הנמצאת בדרום מערב אונטריו בקנדה וקרויה על שמה של לונדון, בירת בריטניה. אוכלוסייתה מנתה בשנת 2021 כ-422,324 תושבים. 

העיר נוסדה על ידי מתיישבים בריטים שהחליטו לכנות מקומות בעירם על שם מקומות דומים בלונדון הבריטית. לפיכך, הנהר שזורם בעיר נקרא "תמזה", וניתן למצוא בה רחובות רבים הקרויים בשמות רחובות מלונדון הבריטית. 

בעיר יש מספר גדול של מפעלי תעשייה.

## חינוך
בלונדון שני מוסדות להשכלה גבוהה, אוניברסיטת מערב אונטריו (UWO) אשר נוסדה בשנת 1878 ומונה כ-36,200 סטודנטים לתואר ראשון ולתארים מתקדמים ופאנשהאו קולג' אשר נוסדה בשנת 1967 ומונה כ 13,400 סטודנטים.

## תחבורה
### [[כביש מהיר|כבישים מהירים]]
לונדון מצויה בצומת כביש 401 אשר מחבר את טורונטו לדטרויט שבארצות הברית וכביש 402 אשר מוביל לסרניה. כביש 403 שמתחבר לכביש 401 בעיר וודסטוק שבקרבת לונדון מוביל למפלי הניאגרה.

### [[רכבת|רכבות]]
לונדון נמצאת על קווי רכבת ראשיים אשר מחברים את טורונטו עם שיקגו ודטרויט.

### נמל תעופה
נמל התעופה הבין-לאומי של לונדון מחבר את העיר לערים מרכזיות ברחבי קנדה ולמספר יעדים בין-לאומיים.

### אוטובוסים
שירות אוטובוסים קבוע מחבר את לונדון לטורונטו ולשאר רחבי דרום מערב אונטריו.

## קהילה יהודית
בלונדון יש קהילה יהודית גדולה יחסית, בית ספר יהודי ומוסדות יהודיים האחראים על פעילות חברתית בחגים ומועדים (JCC).

## ידוענים שנולדו בעיר
* טסה וירטיו  (מחליקה אומנותית על קרח, זוכת מדלחיית זהב אולימפית)
* ג'סטין ביבר
* ראיין גוסלינג 
* רייצ'ל מקאדמס
* ברט דייר

## מקרי רצח סדרתיים
בין השנים 1959–1984 הייתה העיר בעלת הריכוז הגבוה בעולם של רוצחים סדרתיים. בעיר אירעו באותה תקופה 29 מקרי רצח. שלושה רוצחים נתפסו והורשעו: ג'רלד תומאס ארצ'ר, שכונה "רוצח החדרניות", כריסטיאן מקג'י שכונה "הרוצח המשוגע" וראסל מוריס ג'ונסון שכונה "רוצח המרפסת", לרוצחים אלה יוחסו 13 ממקרי הרצח. 16 מקרי הרצח הנוספים לא פוענחו.
## ערים תאומות
* 
* 

## קישורים חיצוניים

* 
* אוניברסיטת וסטרן אונטריו
* אתר נמל התעופה הבינלאומי של לונדון
* 
* 
* 

קטגוריה:אונטריו: ערים
קטגוריה:יישובים שהוקמו ב-1826
אלביט (מינרל)

**אַלְבִּיט** (מלטינית: אלבוס - לבן) הוא מינרל סיליקטי. 

האלביט הוא סוג של פְּלַגְיוֹקְלז (מיוונית: "שבירה נטויה", סוג של פצלת השדה). הפלגיוקלז הוא שורת מינרלים  מקבוצת הפלדספטים (פצלות השדה) המתחילה באלביט ומסתיימת באנורתיט. בשורת בואן האלביט הוא המינרל האחרון מבין סדרת המינרלים של הפלגיוקלז המתגבש מתוך מגמה מתקררת, ולכן הוא נפוץ בסלעים המתגבשים בתחום הביניים, כלומר סלעים בינוניים כדוגמת הסיאניט, או בסלעים המתגבשים אחרונים, כלומר סלעים חומציים כדוגמת הגרניט.

האלביט שייך לקבוצת המינרלים הטקטוסיליקטים - סיליקטים במבנה מרחבי. כלומר, הוא בנוי מרשת תלת־ממדית של ארבעה טטרהדרונים בדומה לקוורץ, אלא שבאחד מהטטרהדרונים מוחלף הצורן הארבע־ערכי באלומיניום שהוא תלת־ערכי ולכן נוסף לסריג פיצוי חשמלי בדמות קטיון נתרן.

## קישורים חיצוניים

* אלביט באתר webmineral
* 

קטגוריה:פצלות השדה
קטגוריה:טקטוסיליקטים
קטגוריה:מינרלים סיליקטיים
קטגוריה:מינרלים
פליקיר

**פָּלִיקִיר**, ידועה גם כ**סוקהס** (באנגלית: **Palikir**, **Sokehs**) היא בירת מיקרונזיה בה מתגוררים 6,647 תושבים. פליקיר ממוקמת באי פונפיי ומשמשת כבירת מיקרונזיה.

## היסטוריה
העיר הייתה מיושבת עוד מימי קדם. העיר הייתה כפר קטן כאשר התגלתה על ידי פורטוגל וספרד במהלך המאה ה-15. הקולוניאליזם הספרדי עצמו הגיע לעיר רק בשנת 1886. העיר וסביבתה נרכשו על ידי הקיסרות הגרמנית בשנת 1898, לאחר מלחמת ארצות הברית–ספרד. במהלך מלחמת העולם הראשונה העיר עברה לשליטת יפן. במהלך מלחמת העולם השנייה, השלטון היפני הקים בעיר שדה תעופה. לאחר המלחמה, העיר עברה לשליטת ארצות הברית, עד עצמאות מיקרונזיה בשנת 1979. העיר הוכרזה כבירת המדינה בשנת 1989, וממשל ארצות הברית תמך כספית בפיתוח העיר.

## דמוגרפיה
96% מהאוכלוסייה היא נוצרית, ולמעלה מ-50% מהאוכלוסייה משתייכת לכנסייה הקתולית.

## כלכלה
כלכלת העיר מבוססת בעיקר על חקלאות ודייג.

## קישורים חיצוניים

* 

## הערות שוליים

קטגוריה:מיקרונזיה: ערים
קטגוריה:אוקיאניה: ערי בירה
קטגוריה:ערי חוף
קטגוריה:יישובים שהוקמו ב-1886
אליהו דובקין

**אליהו דוֹבְּקִין** (31 בדצמבר 1898 – 26 באוקטובר 1976) היה ממנהיגיה של תנועת העבודה בארץ ישראל, חבר הנהלת הסוכנות היהודית וההסתדרות הציונית, מחותמי מגילת העצמאות וממייסדי מוזיאון ישראל.

## קורות חיים
נולד בעיר בוברויסק, בפלך מינסק שבתחום המושב של האימפריה הרוסית, ברוסיה הלבנה (כיום בבלארוס) למשפחה יהודית דתית וציונית. אביו, יוסף דובקין, עסק בסחר יערות ועצים ואחר כך בבנקאות והיה מעסקני המזרחי. בסוף מלחמת העולם הראשונה נמלטה המשפחה מפני הבולשביקים לפולין, והתיישבה בעיר ביאליסטוק.

למד בחדר ואת חינוכו התיכוני הכללי קיבל בגימנסיה "צווירקו" בבוברויסק.
היה מייסד של ארגון הסטודנטים הציוניים "החבר" בחרקוב בשנת 1914. ב-1917, כסטודנט בחרקוב, הצטרף לתנועת "החלוץ" שהוקמה באותה שנה על ידי יוסף טרומפלדור. היה מראשי החלוץ ותנועת העבודה בפולין. בשנת 1921 נבחר כמזכיר הכללי של מרכז "החלוץ" העולמי שמושבו היה בוורשה. שם הכיר את שמחה בלאס, שמאוחר יותר נשא את אחותו יהודית לאשה.

היה מראשי מפא"י, וב-6 ביוני 1932 עלה עם רעייתו ובתו באניה "קרנארו", מטריאסטה לארץ ישראל וגר במעונות עובדים ד' ברח' מאפו בתל אביב. באותה שנה נבחר למועצת הסתדרות העובדים הכללית ולמנהל המרכז לעלייה שלה. מ-1933 ועד פרישתו ב-1968 היה חבר בוועד הפועל הציוני. עם התמנותו, מטעם מפא"י, כסגן חבר בהנהלת הסוכנות היהודית עבר לירושלים. בשנת 1936 נבחר כחבר מלא בהנהלת הסוכנות היהודית וההסתדרות הציונית ועד 1968 מילא תפקידי ראש מחלקה שונים בהנהלת הסוכנות. במלחמת העולם השנייה עמד בראש מחלקת העלייה של הסוכנות ועסק בהצלת יהודים והעלאתם לארץ ולאחר מכן בהעפלה (עלייה "בלתי לגלית"). דובקין כיהן בהנהלת הסוכנות וההנהלה הציונית כראש המחלקות: העלייה, הארגון, הנוער והחלוץ (משנת 1945 עד 1968).

היה חבר מועצת העם ומחותמי מגילת העצמאות. בעת הכרזת המדינה היה בירושלים הנצורה, וחתימתו על המגילה הייתה במועד מאוחר יותר. לאחר קום המדינה, המשיך להיות חבר הנהלת הסוכנות. היה יו"ר הנהלת קרן היסוד, לסירוגין, משנת 1948 עד 1961.

דובקין היה גם אספן אמנות, יושב ראש בית הנכות בצלאל, ולאחר הקמת מוזיאון ישראל היה חבר הנהלתו עד פטירתו. תרם אוסף גדול של כלי זכוכית עתיקים שנקרא על שמו למוזיאון ישראל. הותיר אחריו בן (דוד דובקין), שהיה חבר קיבוץ חצרים, ובת (נחמה), שנישאה ליהודה דקל, שהיה מנהל מחלקת ההתיישבות של הסוכנות. נכדו, אבישי דקל, היה פרופסור לאסטרופיזיקה.

## אילן יוחסין

## כתביו
* "העלייה וההצלה בשנות השואה", ההסתדרות הציונית העולמית, המחלקה לענייני הנוער והחלוץ, ירושלים, 1946.

## לקריאה נוספת
* 'דובקין, אליהו', בתוך: דוד קלעי, **ספר האישים: לכסיקון ארצישראלי**, תל אביב: מסדה – אנציקלופדיה כללית, תרצ"ז, עמ' 155–156. 

## קישורים חיצוניים

* מרדכי נאור, '''החותֵם העשירי - אליהו דובקין''', הוצאת ספריית יהודה דקל - המועצה לשימור אתרי מורשת בישראל, 2012
* 
* אליהו דובקין באתר תנועת העבודה
* ארכיון אליהו דובקין, באתר ארכיון מפלגת העבודה ע"ש משה שרת
* 
* 

קטגוריה:ציונים ילידי המאה ה-19: אנשי היישוב
קטגוריה:אנשי העלייה החמישית
קטגוריה:ישראלים ילידי האימפריה הרוסית
קטגוריה:יהודים רוסים
קטגוריה:חברי מועצת המדינה הזמנית מטעם מפא"י
קטגוריה:חותמי מגילת העצמאות
קטגוריה:פעילי ההעפלה
קטגוריה:חברי הנהלת הסוכנות היהודית
קטגוריה:יושבי ראש קרן היסוד
קטגוריה:פעילי ההסתדרות הכללית
קטגוריה:אספני אמנות ישראלים
קטגוריה:יהודים הקבורים בהר המנוחות
קטגוריה:ישראלים שנולדו ב-1898
קטגוריה:ישראלים שנפטרו ב-1976
קטגוריה:חברי הנהלת ההסתדרות הציונית העולמית
זאב טיומקין

**זאב (ולדימיר) טיומקין** (לעיתים **טמקין**) (1861, יליזבתגרד – 25 בדצמבר 1927, פריז) היה מנהיג ציוני יליד האימפריה הרוסית. אחיו של הרופא הציוני-הרוויזיוניסט זינובי יונוביץ' טיומקין ודודו של המלחין דימיטרי טיומקין.

## קורות חיים
טיומקין נולד ביליזבתגרד שבאוקראינה והיה בין מייסדי אגודת "חובבי ציון" בסנקט פטרבורג. בו' בכסלו תרנ"א (1890) הגיע לארץ ישראל, כדי לעמוד בראש הלשכה להנהלת העבודה המעשית של "חברת התמיכה" של "חובבי ציון" שנפתחה ביפו ולסייע ברכישת קרקעות. 

מאוחר יותר חזר טיומקין לרוסיה וכיהן כרב מטעם ביליזבתגרד. הוא נמנה עם ראשוני התומכים בהרצל, והשתתף בקונגרסים ציוניים מטעם יהדות אוקראינה, החל מהקונגרס הציוני הראשון. בקונגרס התשיעי נמנה בין 24 הצירים הוותיקים שהשתתפו בכל תשעת הקונגרסים הראשונים. במלחמת העולם הראשונה סיפק סיוע לפליטים בדרום רוסיה.

טיומקין נמלט מן המהפכה הבולשביקית לברלין, ובשנת 1920 התיישב בפריז והצטרף לתנועה הרוויזיוניסטית. בשנת 1921 השתתף כנציג אוקראינה בוועד המשלחות היהודיות.

על שמו הקימו אנשי בית"ר ב-1932 את מושב "רמת טיומקין" בשרון, המושב הרוויזיוניסטי הראשון. בשנת 1948 נבלע המושב בנתניה וכיום הוא חלק משכונת "רמת אפרים".

## לקריאה נוספת
* זכרונות ארץ ישראל - כרך ב': פרק ס"ד, ימי טיומקין בארץ, משה סמילנסקי, 1890-1891

## קישורים חיצוניים
* 

* ארכיונו האישי של , סימול החטיבה: A157
* 
* 

## הערות שוליים

קטגוריה:משתתפי הקונגרס הציוני העולמי הראשון
קטגוריה:משתתפי הקונגרס הציוני העולמי השני
קטגוריה:משתתפי הקונגרס הציוני העולמי השלישי
קטגוריה:משתתפי הקונגרס הציוני העולמי הרביעי
קטגוריה:משתתפי הקונגרס הציוני העולמי החמישי
קטגוריה:משתתפי הקונגרס הציוני העולמי השישי
קטגוריה:משתתפי הקונגרס הציוני העולמי השביעי
קטגוריה:משתתפי הקונגרס הציוני העולמי השמיני
קטגוריה:משתתפי הקונגרס הציוני העולמי התשיעי
קטגוריה:פעילים ציונים באוקראינה
קטגוריה:חובבי ציון
קטגוריה:ראשוני הציונות
קטגוריה:רוויזיוניסטים
קטגוריה:אישים שעל שמם יישובים בישראל
קטגוריה:פעילים ציונים ברוסיה
קטגוריה:רבנים מטעם
קטגוריה:רוסים שנולדו ב-1861
קטגוריה:נפטרים ב-1927
שיטה מלבינה

ממוזער|פרחי שיטה מלבינה
**שיטה מלבינה** (שם מדעי: *Faidherbia albida*, לעיתים *Acacia albida*; שם עממי באנגלית *Ana tree* ובערבית הראז) היא עץ נשיר מתת-משפחת המימוסיים, משפחת הקטניות.

## תיאור
לשיטה המלבינה נוף גדול, העלים מנוצים, הפרחים מופיעים בשיבולים וצבעם כצבע החול. הפרי הוא בצורת תרמיל מפותל. העלים מורכבים באורך 6 סנטימטר ולהם 7 - 20 עלעלים. בבסיס העלה זוג קוצים ישרים באורך 2 סנטימטר. על ציר העלה ישנן בלוטות המפרישות צוף. התפרחת דמוית שיבולת בצבע צהוב בהיר. עלי הכותרת לבנים והאבקנים צהובים. שמו של המין נגזר מהגוון הלבן של הגזע.

בישראל משיר העץ עלים בגלל קור החורף. בישראל, כמו בארצות המוצא במזרח אפריקה, העץ מלבלב באביב ופורח בסוף הקיץ ובסתיו, בחודשים אוגוסט עד נובמבר.

250px|ממוזער|שמאל|עץ שיטה מלבינה יחיד בתל אביב - במרכז סוזן דלל
הרבייה של השיטה המלבינה בישראל היא רבייה וגטטיבית, בניגוד לרביית זרע הנפוצה באפריקה. העץ עמיד לכריתה, שרפה ועיבוד חקלאי והוא מתחדש מהיחורים לאחר הפגיעה. מקור של כל קבוצת עצי שיטה מלבינה בישראל הוא מזרע אחד וכל קבוצת עצים היא בעצם עץ אחד בעל שלוחות.
## תפוצה
מוצא העץ ומקום גידולו העיקרי בסוואנות של מזרח אפריקה ומזרחה עד למזרח התיכון ולהודו. העץ זקוק למים רבים לצורך גידולו. הוא צומח במקומות בהם יורדים 600–900 מילימטר גשמי קיץ, במקומות עם מי תהום גבוהים, לאורך גדות נחלים ובמשטחי הצפה של נהרות.

### בישראל
ישראל היא גבול התפוצה הצפוני של עץ השיטה המלבינה. בישראל השיטה המלבינה מרוכזת בשבעה מקומות שונים ומבודדים זה מזה במקומות בהם יש לעץ מים זמינים בנוסף למי הגשם. חורשת עצי השיטה המלבינה הצפונית ביותר על פני כדור הארץ נמצאת בשמורת טבע תל שימרון בגבולו הצפוני של עמק יזרעאל, למרגלות היישוב תמרת.

בנוסף לשמורת תל שמרון נמצאים ריכוזים של השיטה המלבינה גם בנחל תבור, בשמורת שיטה מלבינה בעמק האלה, ליד ישרש, בשטחים החקלאיים בין מושב דור למושב עין איילה ובשמורת מבוא אשדוד, הכוללת את המקבץ הגדול ביותר. סיבת צמיחת שיטה מלבינה באזורים היותר צפוניים בישראל שנויה במחלוקת בין החוקרים. לדעת חלקם עצי השיטה הם שריד מתקופת המיוקן, אחרים סוברים שהעצים התפשטו צפונה לתחומי ארץ ישראל לפני ששת אלפים שנה דרך עמק הנילוס וצפון סיני.

עצי שיטה ניטעו בישראל במקומות שונים, למשל באילות. עץ שיטה מלבינה יחיד בתל אביב נמצא במרכז סוזן דלל.

## יחס האדם
השיטה המלבינה היא עץ הנכלל ברשימת הצמחים המוגנים בישראל. כבר בתחילת 1960 הוחלט להכריז על קיבוצי השיטה המלבינה בשלושת הריכוזים שהיו מוכרים אז, שמורת טבע תל שימרון, נחל תבור ועמק האלה, כשמורות טבע.

## במקורות
את השיטה המלבינה יש המזהים עם עֲצֵי שִׁטִּים ששימשו לבניית המשכן, עצתה היא חזקה והגזע גבוה ועבה יותר מרוב מיני השיטה הנפוצים במדבר סיני וסביבותיו, מה שמתאים לקרשי המשכן הגבוהים.

## לקריאה נוספת
* 
* **הבריטניקה החדשה לנוער**, הוצאת ידיעות אחרונות - ספרי חמד וכתר הוצאה לאור. כרך 16 עמוד 52.
* נעמי פינברון-דותן, אבינעם דנין, **המגדיר לצמחי בר בארץ ישראל**, הוצאת כנה - ירושלים. 

## קישורים חיצוניים

* שיטה מלבינה, במאגר הצמחים האלקטרוני של הגן הבוטני שערך פרופ' עזרא דנין
* שמורת טבע שיטה מלבינה, רשות הטבע והגנים
* שיטה מלבינה - אגדות ומידע מפורט מתוך האתר טיולי - טיולים מסלולי טיול
* 

## הערות שוליים

קטגוריה:אפריקה: עצים
קטגוריה:הודו: עצים
קטגוריה:מימוסיים
קטגוריה:ארץ ישראל: מימוסיים
קטגוריה:ערכי טבע מוגנים בישראל: צמחים
תדר נייקוויסט

ממוזער|אות מקורי (באדום) נדגם בתדר נמוך מתדר נייקויסט (הנקודות השחורות), ולכן שחזור האות (בכחול) מהווה תוצאה שגויה
בתורת הדגימה, **תדר נייקוויסט** (על שם הארי נייקוויסט, מהתורמים הראשיים לתורת האינפורמציה) הוא מחצית מתדר הדגימה בו מערכת ספרתית פועלת. תדר זה הוא התדר הגבוה ביותר שניתן לשחזור מתוך אות ספרתי אשר מייצג דגימה של מידע אנלוגי.

על פי משפט הדגימה של נייקוויסט-שאנון, כאשר דוגמים אות אנלוגי בתדר דגימה מסוים f, האות הדגום ייצג נאמנה את האות הנדגם ויאפשר שחזור מדויק שלו, עבור תדרים שהם לכל היותר f/2. אם האות הנדגם מכיל תדרים גבוהים מתדר נייקוויסט, תתרחשנה טעויות דגימה, ובאות הדגום יופיע בטעות בתדרים נמוכים מידע שהיה במקור בתדרים גבוהים. תופעה זו נקראת "התחזות" או "קיפול תדרים" (aliasing).

יש צורך בשימוש במסנן אידיאלי על מנת לאפשר שחזור מדויק של אות שנדגם בדיוק בתדר נייקוויסט. משום שמסנן זה איננו ניתן למימוש מעשי נהוג לדגום אותות תדר גבוה מהנדרש על פי תדר נייקוויסט. לדוגמה, התדר הגבוה ביותר שבני אדם מסוגלים לשמוע, הוא בסביבות 20,000 הרץ, והקלטה שתיחשב איכותית צריכה לאפשר שימור גם של התדרים בסביבת 20,000 הרץ. משום כך תדר הדגימה בתקליטורים הוא 44,100 הרץ, מעט יותר מכפליים מתדר זה.

לעומת זאת, באשליית גלגל העגלה, מודגם מה קורה כאשר הדגימה נעשית בתדר נמוך מהנדרש לצורך שחזור מדויק של האות. גלגל המסתובב בתדירות גבוהה, ייצור את האשליה כי הוא מסתובב בכיוון ההפוך, אם התדירות הזוויתית של סיבוב הגלגל היא גבוהה יותר מתדירות הדגימה של מצלמת הווידאו (כ-24 תמונות בשנייה).

## ראו גם
* משפט הדגימה של נייקוויסט-שאנון

## קישורים חיצוניים
* 

## הערות שוליים

קטגוריה:עיבוד אותות ספרתי
קטגוריה:תורת האינפורמציה
יארן

**יָארֵן** (Yaren; נקראה בעבר מאקווה (Makwa)) היא מחוז ומקום מושב הממשלה בדרום מדינת האי נאורו. 

מוסדות הממשלה הממוקמים במחוז הם בית הפרלמנט, תחנת המשטרה, שדה התעופה הלאומי של נאורו ומשרדי הממשלה. בנוסף לכך נשארו ביארן שרידים של הכיבוש היפני (1942–1945) במלחמת העולם השנייה, כמו אקדחים ובונקרים.

פעמים רבות מתייחסים ליארן בתור בירתה של נאורו אך קביעה זו אינה נכונה. ברפובליקת נאורו אין ערים או בירה רשמית. ארגון האומות המאוחדות מתייחס ליארן בתור "המחוז המרכזי של נאורו". המחוז שולח שני נציגים לפרלמנט.

## קישורים חיצוניים

* 
## הערות שוליים

קטגוריה:נאורו: מחוזות
קטגוריה:ערי בירה דה פקטו
קטגוריה:אוקיאניה: ערי בירה
החולה המדומה

"**החולה המדומה**" (בצרפתית: **Le Malade imaginaire**) היא קומדיה מאת מולייר, והמחזה האחרון שכתב, שהוצג לראשונה ב-1673. מולייר התמוטט על הבמה בהצגה הרביעית של המחזה (17 בפברואר 1673), בעת ששיחק בתפקיד הראשי, ומת מספר שעות לאחר מכן. הכיסא עליו התמוטט מולייר במהלך ההצגה ניצב עד היום בכניסה ל-Francaise, התיאטרון הלאומי של צרפת.
[שמאל|ממוזער|250px|החולה המדומה, ציור מאת [אונורה דומייה]]

## תקציר העלילה

הדמות הראשית במחזה היא ארגן ההיפוכונדר. הוא מציית בסבלנות להוראות הרופא שלו. ארגן רוצה שבתו אנז'ליק תינשא לרופא שבקש את ידה, מסיבות ברורות - אם יתחתנו, יהיה הרופא תמיד זמין לטפל בו. אנז'ליק מאוהבת בבחור בשם קליאנט, שאינו רופא. בעצה אחת עם טואנט, המשרתת של ארגן, אחיו בראלד מנסה לרפא את ארגן מן הקיבעון שלו בדבר רופאים. יחד, הם משכנעים את ארגן להעמיד פני מת, כדי לוודא מי אוהב אותו באמת ובתמים. ביצוע התוכנית מעלה שאשתו השנייה של ארגן מעוניינת בכספו בלבד, בעוד שבתו אוהבת אותו מאוד. אחרי שארגן "שב לחיים" הוא נותן את הסכמתו לנישואי אנז'ליק עם קליאנט, בתנאי שקליאנט יהיה רופא. קליאנט מסכים, אך בראלד מציע לארגן להיות רופא בעצמו. ארגן מסכים, ובראלד אומר כי הוא מכיר אנשים המסוגלים ללמד את ארגן להיות רופא בו בערב.

## תרגומים לעברית

המחזה תורגם מצרפתית לעברית כמה פעמים ויצא לאור בהוצאות שונות:
*שאול טשרניחובסקי: "החולה בעיניו", 1932, בתוך "כתבי שאול טשרניחובסקי", הוצאת ועד היובל.
**הועלה בהתיאטרון הארץ-ישראלי בדצמבר 1925 בבימויה של מרים ברנשטיין-כהן (רשמית נרשם מנחם גנסין כבמאי).
**הועלה בהבימה בקיץ 1934 בבימויו של לאופולד לינדטברג..
*נתן אלתרמן: "החולה המדמה", 1959, הוצאת הקיבוץ המאוחד.
*יהושע סובול: הוצאת אור-עם, 1990.
*נסים אלוני: הועלה בתיאטרון הקאמרי בסוף 1990, ובתיאטרון החאן ב-2013.
*אלי ביז'אווי: נוסח עברי לגרסה מחודשת למחזה שעלתה בתיאטרון הבימה בשנת 2019, בימוי: אילן רונן.

הועלה לראשונה בעברית ב-1925.

הועלה בתיאטרון "האהל" בשנת 1953 ובשנת 1965.

הועלה בעיבוד מקוצר על ידי תזמורת הבארוק ירושלים עם ששון גבאי ושבעה זמרים בשלוש הופעות שונות במרץ 2012. עיבוד זה כולל את המוזיקה המקורית שכתב למחזה מלחין הבארוק הצרפתי מארק-אנטואן שרפנטייה.

## קישורים חיצוניים

* 
* החולה המדומה בתרגום שאול טשרניחובסקי באתר פרויקט בן יהודה
* על התרגום של נתן אלתרמן באתר נתן אלתרמן
## הערות שוליים

קטגוריה:קומדיות
קטגוריה:מחזות צרפתיים
קטגוריה:מחזות מהמאה ה-17
קטגוריה:מולייר
תוכנית הורות

**תוכנית הורות** או **הסכם הורות** הם הסכם בין הורים על דרך חלוקת אחריות הורית ביניהם. הסכם כזה נחוץ במשפחה שבה היחסים בין ההורים גרועים והם נמצאים על סף גירושים, לאחר גירושים או פרידה. תוכנית הורות מהווה תחליף לפתרון של הורות נפרדת, בו הילדים נמסרים למשמורת של אחד ההורים, ומעורבות ההורה האחר בגידולם פוחתת באופן ניכר.

תוכנית הורות היא כלי להשגת הסכמה בין הורים מסוכסכים על הורות משותפת. היא מאפשרת לשני ההורים לגבש פתרונות והסדרים, לשתף פעולה ולקיים שיגרה יציבה עבור הילד. תוכנית ההורות מפרטת את חלוקת האחריות בין ההורים על כל היבטיה: אחריות לחיי היום יום של הילד, אחריות כלכלית, אחריות טיפולית, אחריות חינוכית, וכדומה. חלוקת האחריות אינה שווה בהכרח. ייתכן שלאחד ההורים תהיה מידת אחריות רבה יותר ביחס לאחר, ובלבד שלא יהיה אחראי יחיד.

במידת הצורך, עשויים ההורים להיעזר במגשר או עורך דין על מנת להגיע הסכמה על פרטי התוכנית. קיים מתאם בין מידת ההסכמה בין ההורים לבין סיכוי עמידתם בביצועה. מקובל להביא תוכנית הורות לאישור בית משפט. האישור הופך את התכנית לפסק דין רשמי, המחייב את שני הצדדים למלא את תפקידם כמתואר בה.

כיום, מדינות מערביות רבות מחייבות הכנת תוכנית הורות כחלק מתהליך אישור גירושים בין בני זוג עם ילדים.

## קישורים חיצוניים
* דוגמה ל"תוכנית/הסכם הורות", באתר עמותת הורות משותפת = טובת הילד
* 
* איילת בלכר-פריגת, מזוגיות להורות משותפת – מסגרת משפטית להסדרת היחסים הכלכליים בין הורים במשותף, **[[משפט ועסקים]]** יט, 2016
## הערות שוליים

קטגוריה:משפחה
קטגוריה:דיני משפחה
קטגוריה:הורות
קטגוריה:נישואים בחוק
Music for the Masses

**Music For The Masses** (מוזיקה להמונים) הוא אלבום האולפן באורך מלא ה-6 (האלבום ה-8 בסה"כ) של להקת המוזיקה האלקטרונית הבריטית דפש מוד.

האלבום הפך להיות האלבום המצליח ביותר של הלהקה עד אז בארצות הברית, והגיע למקום 35 במצעד האלבומים האמריקאי - The Billboard 200.

בבריטניה, האלבום הגיע למקום 10 במצעד האלבומים הבריטי.

## רשימת הקטעים באלבום

**Pimpf* ו-*Agent Orange* הם שירים אינסטרומנטליים. ב-*Pimpf* יש קטע אינסטרומנטלי נוסף שקיבל את השם *Mission Impossible*.
*דייב גהאן שר את כל השירים, למעט *The Things You Said* ו-*I Want You Now*, שאותם שר מרטין גור.

## [[דיסקוגרפיה של דפש מוד#סינגלים|סינגלים]]

## לקריאה נוספת

* 


## קישורים חיצוניים

## הערות שוליים

קטגוריה:אלבומי דפש מוד
קטגוריה:אלבומים באנגלית
קטגוריה:אלבומי אלקטרופופ
קטגוריה:אלבומי חברת סייר רקורדס
קוליפורם

[שמאל|ממוזער|250px|חיידקי ''[E. coli*, הקוליפורמים הידועים ביותר]]

*'קוליפורמים** (**Coliforms*') הוא [[שם כולל]] לקבוצת [[חיידקים]] שרובם שוכנים דרך קבע ב[[מערכת העיכול]] של [[בעלי חיים]]. 

קבוצת הקוליפורמים אינה מהווה קבוצה [[טקסונומיה (טבע)|טקסונומית]] רשמית, ולא תמיד קיימת בהירות בנוגע ל[[מין (טקסונומיה)|מיני]] החיידקים המשתייכים אליה. החיידק המזוהה ביותר עם קבוצת הקוליפורמים הוא *Escherichia coli*, הידוע יותר בשמו המקוצר *E. coli'' (אי קולי). מין זה העניק לקבוצת הקוליפורמים את שמה ("דמויי קולי").

הקוליפורמים הם חיידקי מתג (בצורת מוט) אווירניים אובליגטוריים או אל-אווירניים פקולטטיביים. הם מבצעים כולם תסיסה לקטית, במהלכה הם מפרקים את הדו-סוכר לקטוז לחומצה לקטית. הם אינם מייצרים נבגים וכולם חיידקים גראם-שליליים.

## קישורים חיצוניים

* 

קטגוריה:מיקרוביולוגיה
קטגוריה:חיידקים אמיתיים
HACCP

**HACCP** (ראשי תיבות באנגלית של **Hazard Analysis Critical Control Point**, בעברית: **ניתוח סיכונים בנקודות בקרה קריטיות**) היא גישה שיטתית המבוססת על שבעה עקרונות מרכזיים לבקרת בטיחות מזון.

גישה זו באה לנתח לזהות ולאפיין את כל הסיכונים אשר עלולים להתרחש בכל אחד משלבי ייצור המזון. השיטה מגדירה "נקודות סיכון" הנבדקות כדי למנוע אפשרות של זיהומים כימיים ביולוגים ופיזיים, החל משלב הגידול החקלאי, דרך עיבודו בקו הייצור ועד המוצר המוגמר המגיע לצרכנים.

השיטה פותחה בשנות השישים של המאה ה-20 על ידי החברות פילסברי (Pillsbury) ו-NASA ומעבדות צבא ארצות הברית, כדי לתת מענה לצורך באספקת "מזון בטוח ב-100%" לאסטרונאוטים של תוכנית החלל.

עד אז נבדקו מדגמית רק המוצרים הסופיים אך לא ניתן לדגום את כולם. שיטת HACCP מציעה ניתוח של כל הסיכונים בתהליך הייצור ועד לקבלת המוצר המוגמר, מתוך הנחה שאם כל התנאים מתקיימים אזי התוצר הסופי יהיה בטוח.

## שבעת העקרונות של HACCP
העקרונות המנחים את השיטה פורסמו ב-Codex Alimentarius Commission, התקן הנפוץ בעולם למזון בטוח שיש עליו הסכמה בינלאומית:

# יש לבצע סקר סיכונים מדעי ושיטתי - רשימה של תהליכי הייצור בהם מתרחשים סיכונים ולתאר פעולות מניעה לסיכונים אלו.
# איתור נקודות בקרה קריטיות - (Critical Control Points (CCP.
# הגדרה עבור נקודות בקרה אילו גבול קריטי - טווח אשר מחוצה לו המוצר יחשב כלא בטוח.
# קביעת אמצעים לניטור בנקודות הבקרה וקביעת נהלים מתוך תוצאות הניטור לכיול הבקרה על פי הגבול הקריטי.
# יש לקבוע מהי הפעילות המתקנת במידה וקיימת סטיה מהגבול הקריטי שנקבע.
# תיעוד כל הפעולות הננקטות בכל שלבי התהליך והבקרות - גם כהוכחה עבור היצרן שהוא עומד בתקנים והבקרות שנקבעו.
# יש לקבוע נהלים על מנת לאמת שהמערכת ותהליכיה פועלת כנדרש בצורה אפקטיבית.

שיטת HACCP מגובה גם על ידי תקן ISO 9000:2000 המהווה סדרה של תקני איכות בינלאומי הכוללים נהלים והנחיות לאבטחת מערכת ניהול איכות יעילה בארגון בכל תחום בתעשייה ובמתן שירותים.
תקן ISO 22000 עוסק בבטיחות מזון ואינו מייתר את HACCP.

## ראו גם
* ניהול סיכונים
* בטיחות
* HAZOP

## קישורים חיצוניים
* 
* 
* דרישות HACCP - כלי ליישום דרישות השוק לבטיחות מזון לפי תקן ISO 22000, באתר המוסד לבטיחות ולגיהות

קטגוריה:ערכים שבהם תבנית בריטניקה אינה מתאימה
קטגוריה:איכות
קטגוריה:תקנים
קטגוריה:אסדרה בתחום המזון
פבריס נואל

**פבריס נואל** (צרפתית: Fabrice Noël; נולד ב-21 ביולי 1985) הוא כדורגלן מהאיטי.

## קריירה
נואל התחיל לשחק כדורגל כבר בגיל 5. אמו ואחיו לימדו אותו את המהלכים הראשונים עם כדור הסמרטוטים, והוא שיחק בו 12 או 13 שעות ביום. כבר בגיל 12, היה השחקן הבולט בנבחרת האיטי עד גיל 15, וכשהיה בן 16 כבר היה לכדורגלן הטוב בארצו. בגיל 16 החל נואל לככב בקבוצת ראסינג קלאב האיטי. היריבות המושבעות של הקבוצה, ביניהן ויולט, ניסו לפתות אותו לעבור אליהן. לאחר שסירב, הפוליטיקאים הקשורים לויולט החלו לאיים עליו ועל משפחתו. 

נואל נסע עם קבוצתו למסע משחקים בארצות הברית. יומיים לפני חזרתו, אימו התקשרה אליו וסיפרה לו שרצחו את שני אחיו הגדולים, ולכן אסור לו לחזור לביתו. קבוצתו של נואל חזרה להאיטי והוא קיבל מקלט מדיני בארצות הברית. אמריקאי בעל שורשים מהאיטי אסף אותו לביתו, רשם אותו לתיכון פאלם ביץ', פלורידה, ושכנע אותו להיבחן בקבוצת הכדורגל של התיכון. נואל התקבל לקבוצה והחל לשחק בה.

במקביל ללימודים בתיכון ולמשחקים בקבוצה, נואל ניקה שולחנות במסעדות. בכסף שהרוויח קנה שקי אורז ושעועית, אותם שלח למשפחתו. בשנתיים וחצי בפאלם ביץ' הבקיע 130 שערים. קבוצות הכדורגל של ה-MLS מיהרו להחתימו, אבל החוקים לא אפשרו לו לשחק בליגה, עד שיקבל תעודת בגרות. 

בקיץ 2005, לאחר שסיים את לימודיו, החתימה אותו קבוצת קולורדו ראפידס. לאחר חצי שנה בקבוצה, בגיל 19, זכה בתואר רוקי השנה של הקבוצה.

## קישורים חיצוניים
* 

קטגוריה:כדורגלנים האיטים
קטגוריה:חלוצי כדורגל האיטים
קטגוריה:כדורגלני קולורדו ראפידס
קטגוריה:כדורגלני שאנגחאי פורט
קטגוריה:כדורגלני גביע הזהב 2007
קטגוריה:כדורגלני גביע הזהב 2009
קטגוריה:האיטים שנולדו ב-1985
כדורגלן השנה בארצות הברית

תואר **הכדורגלן האמריקאי של השנה** הוא פרס המוענק מטעם פדרציית הכדורגל של ארצות הברית, בחסות חברת המכוניות שברולט, לכדורגלנים האמריקאים הטובים ביותר של השנה. תואר זה הוא הפרס הוותיק ביותר בכדורגל האמריקאי.

קטגוריה:ארצות הברית: כדורגל
ארצות הברית
לזניה

שמאל|ממוזער|200px
**לזניָה** (מאיטלקית: **Lasagne**, לזניֶה) היא סוג של דפי פסטה, וכן מאכל איטלקי המבוסס עליהן, המכיל, בדומה לפיצה, גם גבינה ורוטב, לצד ראגו (רוטב בולונז).

הלזניה נאפית בתנור אך לפני אפייתה מבשלים את עלי הפסטה במי מלח, בסיר. אולם, כיום מיוצרים גם עלי לזניה מהירים שאינם דורשים בישול טרם אפייתם.

הרטבים הנפוצים ביותר במלית הלזניה הם רוטב בשאמל ורוטב בולונז, אך יש גם פשטידות דמויות-לזניה המשתמשות ברוטב עגבניות ללא בשר וכן יש לזניות המכילות ירקות שונים כמו חצילים,
פטריות וכו' (גרסה כשרה ניתן להכין ללא בשר או עם בשר אך ללא מוצרי חלב, אך זו לא תחשב ללזניה, אלא לפשטידה).

סוגי הגבינה בהם משתמשים מגוונים אף הם, ב**לזניה אלה בולונייזה** הקלאסית משתמשים בפרמזן, אך ברוב הלזניות יש שימוש במוצרלה או ריקוטה.

בפולין קיימת גרסה מקומית ללזניה הנקראת **לזנקי** המכילה עלי בצק חיטה, שיפון, או כוסמת, מרודדים דק, מבושלים, מעורבבים עם שומן-חזיר או שמנת חמוצה, ומוגשים עם כרוב כבוש ופיסות נקניק.

בישראל, לרוב מטעמי כשרות, נפוצות גרסאות של פשטידות דמויות-לזניה, בהן גרסאות חלביות שלא כוללות בשר טחון וגרסאות בשריות שלא כוללות מוצרי חלב.

## היסטוריה ומשמעות השם
מקור הלזניה הוא בעיר נאפולי שבאיטליה. השם "לזניה", מקורו במילה lasanon ביוונית, שמשמעותה גיגית, והרומאים אימצו אותה גם במשמעות של סיר בישול.

ישנה גם תאוריה שמקור המנה הוא במאה ה־14 באנגליה, שם בחצרו של המלך ריצ'רד השני נאכל מאכל דומה בשם לאזאן (נכתב Losyens), שהמתכון לו אף פורסם בספר הבישול הראשון שיצא לאור באנגליה. אולם, תאוריה זו אינה מקובלת, בעיקר כיוון שהרומאים עשו שימוש קדום הרבה יותר בשם, וסביר להניח שמתכון איטלקי הגיע לידי טבחי המלך האנגלי.

## לזניה בתרבות הפופולרית
* לזניה היא המאכל האהוב על חתול הקומיקס גארפילד.
* הזמר אל ינקוביץ' הוציא גרסת כיסוי פרודית לשיר **[https://www.youtube.com/watch?v=oxPWVX-qSrQ לה במבה]** הנקרא **[https://www.youtube.com/watch?v=yZuidljFLPw לזניה]** .
* באחד מפרקי הסדרה "השכונה של הופ!-ישר למצלמה" הכינו מולי וצומי לזניית יום הולדת (תבשיל לזניה שעליו נכתב באמצעות מקלות גבינה גילו/גילה של חתן/כלת השמחה).

## ראו גם
* טימבאלו

## קישורים חיצוניים

*

קטגוריה:ערכים שבהם תבנית בריטניקה אינה מתאימה
קטגוריה:פסטה
קטגוריה:מאכלי גבינה
קטגוריה:מאכלי בשר
קטגוריה:המטבח האיטלקי
קטגוריה:סוגי פסטה
קטגוריה:פסטה רחבה
משה טימור

**משה (מושיק) טימור** (לשעבר **טרוים**; נולד ב-24 ביוני 1936) הוא שדרן, קריין, פזמונאי ושחקן קולנוע ישראלי. זוכה פרס מפעל חיים מאגודת העיתונאים (2022).

## ביוגרפיה
יליד רמת גן. בצעירותו עברה משפחתו לתל אביב. במסגרת שירותו הצבאי בלהקת פיקוד מרכז ביצע, בין השאר, את השיר "ויבן עוזיהו" ללחן של יוחנן זראי.

## קריירה
### טלוויזיה
בשנת 1957 החל טימור את עבודתו בקול ישראל. הוא היה שדר הטלוויזיה הראשון ששידר מאולפן הטלוויזיה במעגל סגור שהוקם במסגרת תערוכת היובל לתל אביב ב-1959, ובו אירח את שרי הממשלה לוי אשכול, פנחס ספיר ואחרים. התחנה שידרה מדי ערב במשך חודש ימים חדשות, פרסומות חיות ושעשועונים בשיתוף קהל הצופים, שראו את השידור על מסכים ברחבי התערוכה בשידור חי. מאחורי הפרויקט עמדו חברת "אמקור" ומשרד הפרסום "טל-אריאלי".

טימור שימש משך מספר שנים כקריין בטלוויזיה, והשתתף בשעשועוני הטלוויזיה בערוץ הראשון - "זה הסוד שלי", "שחק אותה", "צא מזה", "תשע בריבוע" ועוד. כמו כן השתתף בתוכנית הטלוויזיה החינוכית "קשר משפחתי". ובקטעי קריינות בתוכניות "בלי סודות" ו"בסוד העניינים", כשהוא עושה את הקול של מחשב המילים של עיתוניש (נתן נתנזון) ומחליף בחלק מקטעי הסיפורים את חנן גולדבלט בתור המספר.

ב-2024 נכנס לבית "האח הגדול" בתפקיד דוור המחלק לדיירים מכתבים מהבית.

### רדיו
במסגרת עבודתו ברדיו ערך והגיש תוכניות רבות, ביניהן: "בחצי היום", "במקצב יוצר", "כל צבעי הרשת", "טלרדיו", "משחקי לילה" (עם זאב ענר), "מחפשים את המטמון" (עם זאב ענר וגבי ינון) והתוכנית הסאטירית "לצון נופל על לצון".

לאחר פרישתו הרשמית מהגשת תוכניות ברדיו, המשיך להגיש בכל יום שישי ברשת ב' את התוכנית "שישי אישי" מחצות ועד שלוש לפנות בוקר. עם סיום פעילותה של רשות השידור, עברה התוכנית להיות משודרת בכאן ב' של תאגיד השידור הישראלי. ביוני 2021, ירדה התוכנית מהאוויר לאחר עשרים וחמש שנה, ובכך נפרד טימור מקול ישראל ומהתאגיד.

### קולנוע
טימור השתתף בקולנוע, במספר סרטי מתיחות של יהודה ברקן כגון "ניפגש בחוף", "גברת תפתחי זה אני", "חייך אכלת אותה" ועוד, וכן בסרטים "חמש חמש", "הגלולה" ו"הגמל המעופף".

### עיתונאות
משמש כיושב ראש ועדת בית סוקולוב של אגודת העיתונאים, סגן יו"ר אגודת העיתונאים בתל אביב.

## פרסים והוקרה
* 1991 פרס זיו מטעם צדק-מדות-מוסר לעיתונאים שהיטיבו לתאר את החיוב במציאות החיים בישראל.
* 2022 פרס מפעל חיים מאגודת העיתונאים
* 2024 מועמדות לפרס ישראל בתקשורת

## התנדבות
טימור מגיש בהתנדבות, מדי חודש, את מגזין הטלוויזיה הקהילתית של נוה מונוסון, המשודר בערוץ 98 למנויי הטלוויזיה בכבלים ובלוויין.

## חיים אישיים
טימור אלמן, אב לשתיים, ומתגורר בנוה מונוסון.

אשתו, עליזה טימור, הייתה חברת המועצה המקומית. במשך עשרים שנה הפעילה בנוה מונסון תחנה לבדיקת סרטן השד. לאחר מותה נקראה התחנה על שמה.

## קישורים חיצוניים

* משה טימור , באתר אגודת העיתונאים תל אביב
* 
* "מחפשים את המטמון" ברדיו קול ישראל- משנת 1987- "מטמונאי"- רפאל לירז
* 
* 

## הערות שוליים

קטגוריה:שדרני רדיו ישראלים
קטגוריה:שחקני קולנוע וטלוויזיה ישראלים
קטגוריה:חברי מועצת העיתונות בישראל
קטגוריה:סגל קול ישראל
קטגוריה:חברי להקת פיקוד המרכז
קטגוריה:סגל כאן ב'
קטגוריה:קריינים ישראלים
קטגוריה:יהוד-מונוסון: אישים
קטגוריה:זוכי פרס זיו
קטגוריה:ישראלים שנולדו ב-1936
גייל גודווין

**גייל גודווין** (אנגלית: **Gail Godwin**; נולדה ב-18 ביוני 1937 באלבמה שבארצות הברית) היא סופרת אמריקאית.

## ביוגרפיה

את קריירת הכתיבה שלה התחילה גודווין בשנת 1959, לאחר שסיימה את לימודיה לתואר ראשון בעיתונאות באוניברסיטת קרוליינה הצפונית בצ'אפל היל, ככתבת בעיתון **מיאמי הראלד**. בתקופת עבודתה בעיתון גם הייתה נשואה לזמן קצר לצלם עיתונות, שממנו נפרדה כשעזבה את העבודה בעיתון.

היא יצאה למסעות באירופה ותקופה זו, כפי שהיא מתוארת בכרך הראשון של יומניה, הכינה אותה להתחלה האמיתית של קריירת הכתיבה שלה. היא צברה חוויות, קראה בכתבי סופרים גדולים ואילצה עצמה להתמקד במלאכת הכתיבה. בין השנים 1962–1965 עבדה בשגרירות ארצות הברית בלונדון.

אחרי שובה לארצות הברית התקבלה לסדנת הכתיבה של אוניברסיטת איווה. היא למדה שם לתואר שני והמשיכה לדוקטורט באנגלית. עבודת הדוקטורט שלה התפתחה לרומן הראשון שלה, שיצא לאור בשנת 1970,
The Perfectionists.

לאחר רומן ביכורים זה, כתבה עוד אחד-עשר רומנים, שני קובצי סיפורים ועבודה אחת שאינה סיפורת:
(Heart: a Personal Journey in it's Miths and Meanings (2001 היא זכתה בפרסים ותוארי כבוד שונים על עבודתה הספרותית. יחד עם חברה לחיים, המוזיקאי רוברט סטארר כתבה גייל גודווין עשר יצירות מוזיקליות, ביניהן אופרה קאמרית בשם **הקול האחר**, מבוססת על חיי הקדושה הילדה מוויטבי. הצגת הבכורה של האופרה הייתה בניו יורק בשנת 2001.

אחרי מותו של סטארר בשנת 2001, כתבה גודווין את הנובלה Evnings at Five, שאותה הגדירה "סונטת אבל", המבוססת על 30 שנות חייהם בצוותא.

## ספריה שתורגמו לעברית
* **אם ושתי בנותיה**, הוצאת זמורה ביתן 1985, תרגמה תמר וולפסון
* **בית ספר משלים**, הוצאת זמורה ביתן, 1988, תרגמה דורית כהן
* **משפחה דרומית**, ספרי ארז 1992, תרגם דוד פרידלנדר
* **הבעל הטוב**, הוצאת מודן, 2000, תרגמה עדי גינצבורג-הירש
* **ערב היום הבא**, הוצאת מודן, 2006, תרגמה חנה ידור-אבני

## קישורים חיצוניים

* 
* 
* 

קטגוריה:בוגרות אוניברסיטת קרוליינה הצפונית בצ'אפל היל
קטגוריה:בוגרי אוניברסיטת קרוליינה הצפונית בצ'אפל היל
קטגוריה:זוכות פרס ג'נט היידינגר קפקא
קטגוריה:סופרות אמריקאיות
קטגוריה:סופרים אמריקאים
קטגוריה:אמריקאיות שנולדו ב-1937
קטגוריה:אמריקאים שנולדו ב-1937
אבוג'ה

**אַבּוּגָ'ה** (באנגלית: **Abuja**) היא בירת ניגריה. אבוג'ה משתרעת על שטח של כ-250 קילומטרים רבועים במרכז הפדרציה במחוז הפדרלי של ניגריה ולפי חישוב רשמי המבוסס על תחזית רשמית לתאריך 21 במרץ 2022 אוכלוסייתה מונה כ-2.69 מיליון תושבים, ובכך היא העיר הרביעית בגודלה בניגריה (אחרי לאגוס, קנו ואיבדאן).

העיר נבנתה כעיר מתוכננת בעקבות החלטה ממשלתית משנת 1976, שקבעה כי יש לשנות את מיקום עיר הבירה ולהעביר אותה למרכז המדינה. הוחלט להקים עיר בירה חדשה, שתהיה נייטרלית לאור השסעים הדתיים והמפלגתיים בניגריה, ותהיה בסמיכות לכלל הארץ. לעיר הגיעו תושבים רבים מעיר הבירה הקודמת, לאגוס שסבלה מהתפוצצות אוכלוסין. באותה תקופה הייתה עיר החוף לאגוס בירת המדינה. העיר הוכרזה רשמית כבירה רק ב-12 בדצמבר 1991. תוכנית המתאר של העיר נכתבה בידי האדריכל היפני הנודע קנזו טנגה וצוותו. העיר תוכננה בצורת סהר כדי להדגיש את נאמנות התושבים לאסלאם. רוב הארצות אשר יש להן קשרים דיפלומטיים עם ניגריה העבירו את שגרירויותיהן לעיר זו. בין השאר, ניתן למצוא באבוג'ה את משכן הנשיאות, הפרלמנט הניגרי, בית-המשפט העליון, המסגד הלאומי של ניגריה, המטה האזורי של אופ"ק ונמל תעופה.

## קישורים חיצוניים

* 
* 
* אתר האינטרנט הרשמי של אבוג'ה

## הערות שוליים

קטגוריה:ניגריה: ערים
קטגוריה:אפריקה: ערי בירה
קטגוריה:אפריקה: ערים מתוכננות
קטגוריה:יישובים שהוקמו ב-1828
דפנה והעוגיות

**דפנה והעוגיות** היא להקת רוק ישראלית שהוקמה בשנת 2004. נוכחותם הציבורית התבוססה במידה רבה על הופעות (ובמקצתהּ על השמעות ברדיו), בעיקר בתל אביב אך גם בערים שונות בארץ. הלהקה הצליחה כבר בתחילת דרכה לזכות לקהל רב בהופעותיהם ולחשיפה ציבורית ותקשורתית רחבה יחסית. שירי הלהקה מלאים מאפיינים הומוריסטיים ופוליטיים. ההשוואה החוזרת הייתה בין הלהקה ללהקות הרוק הבילויים והמכשפות. הלהקה הייתה ידועה גם בהזמנות הקומיקס להופעותיה, שאותן יצר דודו גבע. קינן וזיו נהגו גם ללוות את המוזיקאי רם אוריון.

## דיסקוגרפיה
### דפנה והעוגיות
במאי 2006 שוחרר הסינגל הראשון של הלהקה, "דפנה פיק". וב-13 ביולי של אותה השנה יצא אלבומם הראשון תחת חברת "התו השמיני". האלבום שזכה לשם "דפנה והעוגיות" כלל את השיר "דפנה פיק" לצד שירים כמו "קובי" ו"חבר ערבי", שנכתב בעקבות פרשת טלי פחימה וקשריה עם המחבל זכריא זביידי. בסוף יולי יצא קליפ מוזיקלי של "דפנה פיק", ובספטמבר קליפ נוסף לשיר "קובי". בינואר 2007 יצא הסינגל השלישי מתוך האלבום "איך" ובחודש מאי של אותה שנה צולם קליפ לשיר "תאמיני" (שלא יצא כסינגל).

### מה שרצינו
ביולי 2009 שוחרר הסינגל "אין לנצח" מתוך האלבום השני של דפנה והעוגיות. השיר לווה בקליפ שנוצר ובוים על ידי ימי ויסלר (מלהקת הבילויים). בספטמבר יצא סינגל נוסף בשם "תודה רבה". האלבום המלא פורסם ב-15 באוקטובר 2009. דפנה קינן הפיקה מוזיקלית את האלבום, והוא בושל אצל תמיר מוסקט באולפן בתל אביב.

## חברי הלהקה
* דפנה קינן: סולנית, נגנית גיטרה ואחראית על מלל ולחן השירים.
* דן-יה שוורץ: נגנית גיטרה וזמרת קולות ליווי.
* טל זובלסקי: נגן גיטרה וזמר קולות ליווי.
* ענבל זובלסקי: נגנית גיטרת בס.
* אור זובלסקי: נגן תופים (עזב באוגוסט 2007).
* תמר זיו: נגנית סקסופון (עזבה באוגוסט 2009).

## קישורים חיצוניים
* 

* 
* 
* 
* 
* 
* 

## הערות שוליים

קטגוריה:להקות רוק ישראליות
ז'ואשן די בלה

**ז'ואשן די בֶּלֵה** (בצרפתית: **Joachim du Bellay**; 1522 – 1 בינואר 1560) היה משורר ומבקר ספרות צרפתי, לצד פייר דה רונסאר היה מייסד קבוצת הפליאד. הוא נודע בכתיבת האני מאמין של הקבוצה:
Défense et illustration de la langue française - "להגנתה ולתפארתה של השפה הצרפתית," שנועד לקדם את השפה הצרפתית כשפה של אמנות, במעמד שווה ליוונית וללטינית.

## קורות חייו
די בלה נולד למשפחת אצולה עתיקה, בטירת לה טורמולייה קרוב לעיירה לירה  שבחבל אנז'ו (בצפון מערב צרפת). הוא נתייתם מהוריו בעודו ילד וגדל תחת השגחתו של אחיו, שהזניח אותו. את ימי נעוריו בילה באחוזה הכפרית של המשפחה בחיק הטבע, על גדות הנהר לואר. די בלה קיווה לקריירה צבאית בזכות בן דודו שהיה מושל פיימונטה (כיום בצפון איטליה). אולם בן דוד זה נפטר ב-1541, ודי בלה הצעיר פנה לקריירה דתית בחסות בן דודו הקרדינל ז'אן די בלה. כדי להיות מוכן לעמוד לשירות הקרדינל, החל ז'ואקן די בלה ללמוד משפטים באוניברסיטה של העיר פואטייה ב-1545. שם למד לטינית בעזרת ז'אק פלטייה די מאן, שפרסם את התרגום הראשון לצרפתית של היצירה "על אמנות הפיוט" של הורטיוס, ועודד את די בלה להתמסר לכתיבת שירה בלשון הצרפתית בסגנון שירת העת העתיקה של יוון ורומא.

בסוף 1547 פגש ז'ואשן די בלה את פייר דה רונסאר באכסניה על גדות הנהר לואר. הם התיידדו וגילו עד מהרה כי יש להם עניין משותף בכתיבת שירה בשפה הצרפתית. די בלה עבר להתגורר בפריז כדי ללמוד יחד עם רונסאר בקולז' קוקרה, בהנהלת ז'אן דורא שהיה מרצה לספרות העת העתיקה של יוון ורומא. די בלה ורונסאר הקימו בעיר לה מאן את קבוצת שבעת המשוררים, שהציבה לעצמה כמטרה להגן על הלשון הצרפתית מפני השתלטותה של השפה הלטינית. ב-1549 פרסם די בלה את החיבור "להגנתה ולתפארתה של השפה הצרפתית" ואת "אוליב", שהיה קובץ שירי אהבה בלשון הצרפתית. בסוף אותה שנה חלה די בלה בשחפת, ומאז החל לאבד את כושר שמיעתו, אך המשיך לכתוב שירה.

מ-1553 עד 1557 שהה ז'ואשן די בלה ברומא, שם שימש כמזכירו של הקרדינל ז'אן די בלה. הוא התרשם מהריסות רומא העתיקה, וכאשר חזר לצרפת פרסם את "קדמוניות רומא"  או "עתיקותיה של רומא" (1558). באותה שנה פרסם את "החרטות", קובץ סונטות שבו הביע את "רגשי המרירות והצער שמילאוהו בגלותו על אדמת נכר.". בקיץ 1559 הפך די בלה חרש לחלוטין, ונזקק לכתיבה כדי להבין מה שנאמר לו. 

הוא נפל למשכב ונפטר בלילה של 1 בינואר 1560, בעת שעסק בכתיבת חרוזים. ב-1568 יצא לאור קובץ שהכיל את כל שיריו.

בעיירה לירה, מקום הולדתו, קיים מוזיאון קטן המשמר את זכרו.

## ראו גם
*פליאד

## לקריאה נוספת
*עמינדב דיקמן - **אנתולוגיה משירת צרפת במאה הט"ז** ,כרמל ירושלים, המועצה הציבורית לתרבות ולאמנות, המפעל לתרגום ספרי מופת, 1996

## קישורים חיצוניים

* 
* 
* 

* 

## הערות שוליים

קטגוריה:משוררים צרפתים
קטגוריה:חולי שחפת צרפתים
קטגוריה:בוגרי אוניברסיטת פואטייה
קטגוריה:ילידי 1522
קטגוריה:נפטרים ב-1560
Pablo Honey

***Pablo Honey*** (בעברית: "**פבלו האני**") הוא אלבום הבכורה של הלהקה הבריטית רדיוהד, שיצא לראשונה בחורף 1993. האלבום מכיל את הלהיט "Creep". מקור שמו של האלבום הוא בתוכנית מתיחות טלפוניות בו המתקשר אומר לקורבן אותו הוא מותח "Pablo, honey, please come to Florida".

## רקע
השיר שהפך את האלבום להצלחה, ומה שעד היום נחשב לשיר הכי מוכר של רדיוהד, היה "Creep". השיר הכיל מילים של פחות או יותר שנאה עצמית, ויצא בתקופה שעוד שיר עם אותו אופי זכה להצלחה, "Loser" של הזמר בק, שהלהקה עצמה לא כל כך אהבה, אך הבינה את הפוטנציאל הלהיטי שטמון בו. יש אפילו סברה שהגיטרות המכסחות בהגזמה בפזמון הוא ניסיונו של הגיטריסט ג'וני גרינווד "להרוס" את השיר. בנוסף, השיר היה להיט רדיו מצליח בישראל באותה תקופה, והלהקה גם ביקרה בארץ במהלך סיבוב ההופעות של הדיסק. מעבר לשיר זה, זהו אלבום בכורה מעניין שאפילו נבחר בשנת 1998 על ידי קוראי מגזין Q הבריטי למקום 61 ברשימת 100 האלבומים הגדולים של כל הזמנים.
למרות ההצלחה הכללית של האלבום, יש האומרים שהמעריצים הכבדים של הלהקה רואים באלבום זה כאלבום הפחות טוב של הלהקה, מכיוון השוני המובהק בסגנון השירים ובאופיה של הלהקה באותה תקופה. כביכול לא מראה את צידה האמיתי של רדיוהד, שמתחיל להתגלות באלבום השני, *[[The Bends]]*, ומגיע לשיאו בשני האלבומים הבאים, *[[OK Computer]]*, ו-*[[Kid A]]*, אשר הגדירו את הסגנון המוזיקלי של הלהקה לתקופה הבאה.

## רשימת השירים באלבום

## קישורים חיצוניים

* 
* 

קטגוריה:ערכים שבהם תבנית בריטניקה אינה מתאימה
קטגוריה:אלבומי בכורה מ-1993
קטגוריה:אלבומי רדיוהד
קטגוריה:אלבומים באנגלית
קטגוריה:אלבומי רוק אלטרנטיבי
קטגוריה:אלבומי זהב באוסטרליה
קטגוריה:אלבומי חברת פרלופון
קטגוריה:אלבומי חברת קפיטול רקורדס
קשת (קבוצת כוכבים)

**קַשָּת** ♐︎ היא קבוצת כוכבים על גלגל המזלות ששוכנת בין עקרב במערב וגדי במזרח. השמש נמצאת בקבוצה זו מסוף דצמבר עד לסוף ינואר ובה היא מגיעה לנקודה הדרומית ביותר במסלולה המדומה על פני השמיים. מרכז שביל החלב נמצא בקבוצה זו שעשירה בערפיליות ובצבירי כוכבים, וחור שחור על מסיבי, קשת A*, אשר ככל הנראה מניע את גלקסיית שביל החלב ומתפקד כגרעין גלקטי.

## כוכבים בולטים
הכוכבים הבהירים יותר בקבוצת כוכבים זו יוצרים אסטריזם הדומה לקומקום תה. בצירוף הכוכבים החלשים יותר קבוצה זו מייצגת קנטאור האוחז קשת ומכוון חץ אל העקרב שלידו.
* **[[קאוס אוסטרליס]]** (**ε בקשת**) הוא ענק כחול - לבן מסוג ספקטרלי B9.5 III במרחק של כ-145 שנות אור ועם בהירות נראית מדרגה 1.79. זהו הכוכב הבהיר ביותר בקבוצה.
***[[קאוס מדיה]]** **(δ בקשת)** הוא ענק כתום הנמצא במרחק של כ-350 שנות אור ממערכת השמש עם בהירות מדרגה 2.67 המייצג את מרכז הקשת.
***[[קאוס בוראליס]] (λ בקשת)** הוא ענק כתום הנמצא במרחק של כ-78 שנות אור ממערכת השמש עם בהירות מדרגה 2.81.
* **[[נונקי]]** (**σ בקשת**) הוא כוכב הסדרה הראשית כחול מסוג ספקטרלי B2.5 V במרחק של כ-225 שנות אור ועם בהירות נראית מדרגה 2.06. זהו הכוכב השני בבהירותו בקבוצה.
* **[[אסקלה]]** (**ζ בקשת**) הוא כוכב כפול המורכב מענק לבן ומכוכב הסדרה הראשית או תת-ענק לבן במרחק של כ-88 שנות אור ועם בהירות נראית מדרגה 2.6. זהו הכוכב השלישי בבהירותו בקבוצה.
***[[אלנסל]]** **(γ<sup>2</sup> בקשת)** הוא ענק כתום הנמצא במרחק של כ-97 שנות אור ממערכת השמש עם בהירות מדרגה 2.99. הוא מייצג את ראש החץ של הקנטאור שאותו מייצגת הקבוצה כולה.

***[[KW בקשת]]** היא על-ענק אדום, בין הכוכבים הגדולים הידועים.

## גרמי שמים עמוקים
קבוצת קשת היא אחת הקבוצות האהודות על ידי חובבי התחום בשל הגיוון והעושר של אובייקטים המצויים בקרבתה. מיקומה על רקע שביל החלב הוא הסיבה העיקרית לכך. מרכז הגלקסיה (קשת A*) נמצא בקבוצה זו, ולכן ניתן לראות צבירי כוכבים וערפיליות רבות. 15 עצמי מסיה נמצאים בקבוצה זו.

M23 הוא צביר פתוח גדול בקוטר של כחצי מעלת קשת וניתן לצפייה במשקפת. בטלסקופ ניתן להבחין בכ-100 כוכבים מדרגת בהירות 9 וחלשים יותר.

M8 היא "ערפילית הלגונה" אותה ניתן לראות ללא ציוד עזר ככתם מעורפל בבהירות מדרגה 5. בתוך הערפילית נמצא צביר כוכבים (NGC 6618) הכולל כ-25 כוכבים בבהירות סביב דרגה 7 אותם ניתן לראות במשקפת או בטלסקופ חובבים. טלסקופים מקצועיים מאפשרים להבחין באזור חשוך בתוך הערפילית שכביכול חוצה אותה ומכאן מקור שמה.

M17 היא ערפילית חלשה יותר שנראית במשקפת כמו כתם מעורפל המכיל צביר קטן של כמה עשרות כוכבים. טלסקופים גדולים מגלים שלערפילית צורת פרסה ולכן היא מכונה "ערפילית הפרסה" או "ערפילית Ω".

M20 היא "ערפילית הטריפיד" - ענן גז עצום שפסי אבק כהים מחלקים אותו לשלושה חלקים. במרכז הערפילית יש צביר כוכבים בבהירות מדרגות 7 ו-8. בקרבת הערפילית נמצא הצביר הפתוח M21.

IRAS 17423-1755 היא ערפילית פלנטרית עם עוצמת ההארה פי 12 אלף מהשמש.

## מיתולוגיה
במיתולוגיה היוונית מזוהה הקבוצה בדרך כלל עם כיירון הקנטאור (ממותניו ומעלה אדם ממותניו ומטה סוס), המכוון את קשתו אל העקרב.

## ראו גם
*מזל קשת

## קישורים חיצוניים

* 

## הערות שוליים

*
קטגוריה:קבוצות כוכבים
קטגוריה:48 קבוצות הכוכבים של תלמי